5 wat by Klerksdorp-hof ontsnap nog soekDie polisie is op soek na dié mans wat uit die aanhoudingselle van die Klerksdorp-hof ontsnap het. Die Valke in Noordwes is op soek na vyf mans wat in die Klerksdorp-streekhof ŉ polisielid in die aanhoudingselle met ŉ vuurwapen gedreig en toe ontsnap het. Kapt. Tlangelani Rikhotso, woordvoerder van die Valke, het gesê Sibuso Sibeko (40), Tebogo Molefi Ntenchane (35), Bongani Eudwin Mkhwanazi (51), Sithembiso Mthembu (43) en Tshepo Seboko (37) het vroeër vandag in die hof verskyn op aanklagte van gewapende roof, die onwettige besit van vuurwapens, kaping, die besit van gesteelde voertuie en poging tot moord. “Die vyf beskuldigdes is in November 2015 in hegtenis geneem ná ŉ gewapende rooftog in Wolmaransstad. Die beskuldigdes het glo in die voertuig van die veiligheidsbestuurder by ŉ myn vasgejaag, hom met ŉ wapen gedreig en diamantgruis in die voertuig gesteel,” het Rikhotso gesê. “Hulle het daarna glo ŉ Isuzu-bakkie by ŉ lid van die publiek gesteel en weggery in die rigting van Schweizer-Reneke. Die voorval is glo op sosialemediagemeenskapsgroepe gedeel en toe inwoners later die gesteelde voertuig met die verdagtes opgemerk het, het ŉ skietery uitgebreek. “[Die bestuurder] het tydens ŉ jaagtog beheer oor die Isuzu-bakkie verloor en die verdagtes het te voet in ŉ mielieland ingevlug waar inwoners hulle omsingel en aangekeer het.” Die polisie het die verdagtes daar in hegtenis geneem. Die saak is na die Valke se eenheid vir ernstige georganiseerde misdaad oorgeplaas en die verdagtes is ook met ander sake verbind, het Rikhotso gesê. “Die vyf het op 17 September in die hof verskyn en is ná die verrigtinge na die aanhoudingselle geneem waar een van die beskuldigdes ŉ vuurwapen uitgehaal en op ŉ polisielid gerig het.” Die groep het die sel se staaldeur oopgedwing en ontsnap. Die polisie het gesê ŉ beloning word aangebied vir inligting wat kan lei tot die opspoor van die verdagtes. Enigiemand met inligting kan die ondersoekbeamptes, Ao. Laurie Lauwrens by 082 339 0766) of Ao. Brian van der Westhuizen by 083 462 3951 bel. Die publiek is gewaarsku dat die mans waarskynlik gewapen is en as gevaarlik beskou moet word.